Mită electorală într-o comună din județul Olt. Polițiștii s-a autosesizat după ce au văzut filmarea pe internet
Poliţiştii din județul Olt s-au sesizat din oficiu şi au deschis un dosar penal în care efectuează cercetări pentru infracţiunea de coruperea alegătorilor, după ce au fost postate online imagini cu persoane care împărțeau pachete unor locuitori.
Potrivit Agerpres, incidentul s-ar fi produs în ziua de 4 mai, în comuna Ianca, iar în pachetele din autoutilitare ar fi fost făină şi mălai, alimente ce ar fi fost împărţite localnicilor.
Poliţiştii s-au sesizat din oficiu în acest caz, după apariţia imaginilor în mediul online.
"La data de 9 mai a.c., poliţiştii Secţiei de Poliţie Rurală nr. 3 Corabia, din cadrul Inspectoratului de Poliţie Judeţean Olt s-au sesizat din oficiu cu privire la faptul că, la data de 4 mai a.c., mai multe persoane ar fi împărţit locuitorilor comunei Ianca, din judeţul Olt, pachete cu produse alimentare.
În cauză, a fost întocmit un dosar penal sub aspectul săvârşirii infracţiunii de coruperea alegătorilor, cercetările fiind continuate pentru stabilirea cu exactitate a tuturor împrejurărilor în care s-a produs evenimentul", au informat, vineri, reprezentanţii Inspectoratului de Poliţie Judeţean (IPJ) Olt.
Sursa: Agerpres
Dată publicare:
10-05-2024 15:09